प्रदेश प्रमुख खापुङसमक्ष आर्थिक वर्षको वार्षिक प्रतिवेदन पेस
कोशी प्रदेशका प्रदेश प्रमुख परशुराम खापुङसमक्ष राष्ट्रिय दलित आयोगका सदस्य टुन्जे बराइलीले आर्थिक वर्षको वार्षिक प्रतिवेदन पेस गर्नुभएको छ ।
विराटनगर, चैत १३ गते । कोशी प्रदेशका प्रदेश प्रमुख परशुराम खापुङसमक्ष राष्ट्रिय दलित आयोगका सदस्य टुन्जे बराइलीले आर्थिक वर्षको वार्षिक प्रतिवेदन पेस गर्नुभएको छ ।सोमबार प्रदेश प्रमुखको कार्यालयमा उपस्थित भई आयोगका सदस्य बराइलीले नेपालको संविधानको धारा २९४ को उपधारा (३) बमोजिम आयोगको आर्थिक वर्ष ०७८/७९ को वार्षिक प्रतिवेदन पेस गर्नुभएको हो ।आयोगका सदस्य बराइलीले, “एक्काइसौँ शताब्दीमा पनि दलित आयोगको प्रतिवेदन बुझाउन आउनु त्यति निको लागेको छैन । तर पनि दलित भएकैले अपहेलित भएर बाँच्नुपर्ने, कुटिनुपर्ने, मारिनुपर्ने समस्या ज्यूँका त्युँ छन् ।” भन्नुभएको थियो ।प्रतिवेदन बुझ्नुहुँदै प्रदेश प्रमुख खापुङले २०२० साल तिरै दलित भेदभावविरुद्धको कार्यक्रम प्रभावकारी रूपमा अगाडि बढेको स्मरण गराउनुभयो ।प्रमुखले खापुङले बताउनुभयो, “त्यसबेलाको तुलनामा अहिले धेरै भेदभाव कम हुँदै गएकाले भविष्यमा शून्य हुनेमा आशावादी छु । साथै, यो समस्या दलितको मात्रै नभएर देशकै समस्या हो ।”